Arvatavasti jääbki mõistatutseks see, millal ja  miks kandus Kõlli talu nimetus jõe ühelt kaldalt üle teisele kaldale. Põhjustest üks, mis mulle pähe on tulnud - pole ju teada, millal endine Kõlli koht lõplikult maha jäeti. Noor Hans võis Kõlli maad endale harida saada ja isegi mingi elamise rajada. Kõlli mahajätmine ja teisele poole jõge preagusele Kõlli kohale kolimine võis toimuda ju ka alles hiljem. 1724. a. pani Kose pastor meetrikasse esimest korda kirja Kõlli Hansu nime ja sealt edasi nimetatakse teda äia järgi veel vaid ühel või kahel korral.  Huvitav detail on veel see, et 1732. a. adramaarevisjonis ilmub lagedale eraldi peremehena Kõlli Mats, kelle kohta pole mul õnnestunud teada saada mitte midagi muud (välja arvatud märkus adramaarevisjonis, et Mats on äsja kohale pandud peremees) ja järgmistes revisjonides teda enam ei esine. Ehk kolis Kõlli Hansu pere selleks ajaks juba praegusele Kõlli kohale, võttes kaasa talunime ning mõis tegi viimase katse vana Kõlli kohta nö. elus hoida, pannes sinna peremehe, kes aga mingil põhjusel varsti pildilt kadus?